**מילים  לשבת**

**שער הנגב - ערב שבת, כ"א בחשוון תשע"א, 29 באוקטובר 2010**

**שלום לחברות ולחברים,**

**מתנחלים בלבבות**

המרכז הפסיכולוגי שלנו צוין לשבח בדו"ח ועדת החקירה לטיפול בתושבים שהתגוררו בחבל עזה וצפון השומרון. לאחרונה, פנתה מנהלת "תנופה" (סל"ע, לשעבר) בבקשה להקים שרות שייתן מענה מיידי להדרכה הורית למפונים.

אתמול הושק במרכז מוקד טלפוני רב מקצועי שיאפשר לפונים אליו לשוחח עם פסיכולוגים , יועצות חינוכיות מאולפנות, רבנים וראשי ישיבות או מומחים להתפתחות הילד.

בנצי ליברמן, מנהל "תנופה",  ציין בהערכה רבה את פעילותו המקצועית של המרכז עד כה ובירך על היוזמה לפתיחת המוקד החדש.

צבי פיירמן, מנהל המרכז, ציין את הנכונות של המרכז הפסיכולוגי להירתם למשימות האנושיות, שערך לאומי בצידן.

**מים בששון**

ההלך, ברדתך דרומה, עת אתה עובר את הכניסה לאור הנר בואך איבימה, תחזינה עיניך משמאל לדרך (ממזרח) בשתי בריכות, הלא הן בריכות התמלחת לאידוי שפכי מפעל "נגב טכסטיל", שהוציא לנו ולסביבה את הנשמה במשך שנים ארוכות. עניין זה פתרנו לפני כשנה.

ומימין הדרך, נחפר ונחנך השבוע בשמחה גדולה מאגר "קולחי שדרות", שמטרתו לשפר עד מאד את יכולת האגירה של קולחי שדרות, אזורי התעשייה ומספר ישובים בשער הנגב. קק"ל ישראל ואמריקה שילבו ידיים עם אגודת המים של אור הנר וארז אשר יזמה את המהלך. התוצר החיוני של הקמת המאגר בן מליון הקובים יהיה מניעת התופעה המביכה של גלישת קולחין לנחל השקמה ושימוש של המים בחקלאות.

בטכס אמר אמנון זרקא, מרכז המשק של ארז:"מפעל השבת קולחין זה אמור להשקות אלפי דונמים אשר ישנו פניהם משדות בעל לפרדס ושלחין במרחבים ההיסטוריים שבין בית מדרשו של רבי יוחנן בן זכאי בברור חיל לבין שערי עזה שנשא שמשון."

אחותו של נתן פרסונס, בן כפר בלום שגר בארצות הברית והמריץ את הגשמת החלום ואת גיוס המשאבים לפרויקט, אמרה לי בסוף הטכס: "נתן אמר לנו שאם נפתור את בעיות המים בדרום, גם הפלשתינאים בעזה ייהנו מכך ואולי נעזור בזה לקצת שקט באזור".

**יאללה מלחמה!**

הבוקר נפגשנו עם רשם האגודות השיתופיות שפרס בפנינו את החזיתות בהן הוא עוסק (ואנו – עימו) מול מינהל מקרקעי ישראל, משרד המשפטים, השמאי הממשלתי, חברי כנסת מסוימים, מבקר המדינה ואחרים. אגב חשיפת הפרוטוקולים של מלחמת יום הכיפורים, כשמצרפים אחד לאחד את "הסימנים המקדימים" שחושף הרשם, אין ספק, מדובר במלחמה, שמטרתה – קעקוע האוטונומיה הכלכלית והחברתית של הקהילות השיתופיות, דבר שיוביל להפיכת הכפר הישראלי לעיר שינה ולניתוץ המרקם האינטימי והחוסן הקהילתי, על פיתוחם אנחנו שוקדים.

**אמר השגריר**

ד"ר כריסטר מאטסון הוא מחנך, היסטוריון שבדי שמתמחה בנושא השואה. רצח של נער מקומי בידי חוליגאן ניאו נאצי הניע אותו לפני 15 שנה ליזום מפעל חינוכי שעיקרו חינוך לסובלנות ולהכרת הזר; בהקשר השבדי, מדובר במהגר, בדרך כלל המוסלמי. השבוע השתתפתי עם שתי מורות שלנו להיסטוריה בסמינר מחנכים שבדים שיזמה קונגאלב, העיר שעל חוף הים הצפוני, בה פועל כריסטר. גם מחנכים פלסטינים מיריחו היו אמורים להשתתף בכינוס, אך איומים של ועדת החרם בגדה מנעו מהם את ההגעה.

בני דגן, שגריר ישראל בשבדיה, השתתף בפתיחת הכינוס ואמר: "אני רואה בכינוס הזה, בניגוד למקובל בשבדיה, גישה מאוזנת, מצטנעת כלפי מורכבות הסכסוך בארץ הקודש. לפעמים ממשלות עושות את הדבר הנכון, אבל לפעמים הן מבולבלות ועייפות. זהו הרגע בו הקהילה צריכה להוביל. אני מקווה שתמשיכו בעשייה המשותפת: בקונגאלב, בשער הנגב והלוואי שגם ביריחו."

**סיפר המחנך**

במסגרת נסיונו להטות לב הנערים הגזענים לדרך הישר, נוסע כריסטר עם החברים הצעירים במסע לפולין, מן הסוג שחווים הנערים שלנו. כשביקר עימם בגטו היהודי בקראקוב ולאחר שסיפר להם על עוללות הנאצים ברחוב ההוא ממש, נטל אחד מהצעירים אבן מן הרחוב ונתן אותה בידו של המחנך ואמר לו: "כשאחזור לשבדיה, לא תהיה לי ברירה ובלחץ של החברים שלי אגיד לכולם שהמסע הזה הוא שטויות. אני מבקש ממך, כריסטר, אם תשמע אותי אומר את זה, תיגש אלי ותיתן לי בחזרה את האבן הזאת, כדי שאזכר מה באמת קרה כאן ומה באמת הרגשתי".

**ביקש ההסטוריון**

פרופ' אייל נווה, סיפר על פעולתו המתמשכת עם מחנכים פלסטינים וישראלים לכתיבת תוכניות לימוד להכרות עם העם השכן. מקורב הקניט אותו לגבי התהליך חסר התקווה שהוא מעורב בו; ביקש ממנו אייל: "תגיד על התהליך שהוא  endless, אל תגיד hopeless".

**קבוץ שבדיה**

את סוף השבוע שלפני הכינוס בשבדיה ניצלתי לביקור אצל זוג חברים, שגר בשכונה שנבנתה על ידי עמותת חברים. בפרבר של העיר הקטנה, הם שותפים לכמה עשרות משפחות שבנו ביחד את ביתם ובצוותא הם מתחזקים, במו ידיהם ממש, את תשתיות השכונה המשותפת. מקסים.

גיוסים, תורנויות, תרבות עצמית וגם רכילות, קרתנות ולחץ חברתי מתקיימים זה לצד זה גם שם, באוקטובר של שמים מעוננים, 5 מעלות ביום ופחות מאפס בלילה.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)